Primera. Objecte
L’objecte d’aquest premi és el de destacar el millor treball de recerca (en endavant TDR) individual fet per qualsevol alumne/a de l’Institut Berenguer d’Entença de l’Hospitalet de l’Infant, en les següents categories:
· IGUALTAT: la desigualtat entre dones i homes en l’àmbit econòmic, social, polític, familiar; en l’àmbit de les enginyeries o de la salut; la identitat i l’expressió de gènere; la sexualitat; els rols de gènere; els estereotips; les noves masculinitats; el feminisme; les organitzacions de dones i/o feministes; la situació del col·lectiu LGBTI; la intersecció del gènere amb altres eixos de desigualtat; les polítiques públiques i la transversalitat de gènere; les violències masclistes i l’LGBTIfòbia, entre d’altres.

· JOVENTUT: qualsevol temàtica que posi en èmfasi l’afectació a la població jove en àmbits com la salut mental, física o social, l'habitatge, la feina, l'educació, l'economia, l’esport, la història, la tecnologia, les diferències generacionals, els consums, les xarxes socials, etc. 
Segona. Requisits de participació  
· Haver presentat un TDR durant el curs acadèmic de la convocatòria.
· Haver incorporat la perspectiva de gènere o juvenil de manera transversal en el treball.
· Presentar un treball original que ha d’haver estat qualificat amb una nota superior al 7.
· Els treballs han de fer un ús no sexista i no androcèntric del llenguatge.
 Tercera. Presentació dels treballs
El document s’ha de lliurar en el format que sigui més adient a la seva naturalesa (PDF, multimèdia, programari, prototip, etc.), ha de ser totalment anònim, sense contenir cap referència al nom de l’autor o autora ni al de la persona que ha tutoritzat el treball. Tampoc ha de contenir agraïments.
El treball s’ha de presentar electrònicament abans del 12 de gener de 2025 a la bústia de correu secretaria@insbde.net de l’Institut Berenguer d’Entença posant com a assumpte: Premis TDR categoria IGUALTAT, o bé, Premis TDR categoria JOVENTUT.
Quarta. Criteris d’avaluació
La Comissió Avaluadora tindrà en compte els criteris següents:
· Rellevància del tema i originalitat en el seu desenvolupament (40 punts).
· Marc teòric utilitzat (20 punts).
· Coherència i rigor metodològic (40 punts).
La puntuació mínima per rebre aquest premi és de 60 punts. El premi i/o les mencions es podran declarar deserts.


Cinquena. Comissió Avaluadora
La Comissió estarà formada pels membres següents:
1. Una persona designada de l’Ajuntament.
2. Una persona especialitzada en temes de gènere per la categoria de Igualtat.
3. Una persona especialitzada en temes de Joventut per la categoria de Joventut.
4. Una persona designada per l’Institut Berenguer d’Entença.
Sisena. Resolució i comunicació
La Comissió Avaluadora, farà un Acta amb els resultats consensuats per totes i totes les membres i elevarà la proposta a l’òrgan encarregat de resoldre la convocatòria. 
L’òrgan encarregat de resoldre la convocatòria, que serà la junta de govern de l’Ajuntament de Vandellòs i l’Hospitalet de l’Infant, resoldrà la concessió del premi en el termini màxim de quatre mesos des de la finalització del període de presentació de sol·licituds.
La resolució es comunicarà en l’acte públic d’entrega dels premis.
Setena. Obligacions de la persona guanyadora
· La persona guanyadora accepta que se’n pugui fer difusió del seu treball a través de la web de l’Ajuntament de Vandellòs i l’Hospitalet de l’Infant, en el cas que així ho proposi la Comissió Avaluadora del premi.
· Ha d’assistir el dia de l’entrega del premi.
· Ha de fer una presentació del seu TDR amb format preferentment petxa-kutxa, o d’altres suports visuals, amb una durada d’entre 5 i 7 minuts.
En cas de no presentar-se a l’acte d’entrega del premi, tret que sigui per una qüestió degudament justificada, o bé, no faci la presentació, es donarà el premi a la persona que hagi tret la segona millor puntuació en la seva categoria, sempre que s’assoleixi la puntuació mínima estipulada al punt quatre d’aquestes bases.
Vuitena. Dotació del premi
El premi consta d’un IPAD valorat en 500 € per cadascuna de les persones guanyadores de càrrec a la partida 17-337-48001 SUBVENCIÓ PREMIS TDR. La persona guanyadora de cada categoria rebrà, a més, un diploma de menció, que es lliurarà en un acte públic el dia 21/02/2025.
Novena. Altres.
L’Acta de la Comissió Avaluadora es considerarà com la justificació de l’atorgament d’aquests premis.
No es realitzen pagaments anticipats, atès que es realitzen a posteriori, una vegada decideix el jurat en base als criteris detallats al punt quatre d’aquestes bases i que es reflectiran al l’Acta de la Comissió Avaluadora.
